**ELŐTERJESZTÉS**

**Tiszavasvári Város Önkormányzata**

**Képviselő-testületének**

**2022. február 24-én tartandó ülésére**

**Az előterjesztés tárgya: A Tiszavasvári Egyesített Óvodai Intézmény 2022/2023-as nevelési évre történő beiratkozás időpontjának meghatározása**

**Az előterjesztés előadója:** Szőke Zoltán polgármester

**Az előterjesztés témafelelőse:** Gazdagné dr. Tóth Marianna osztályvezető

**Az előterjesztés ügyiratszáma:** TPH/…………./2022.

**Az előterjesztést véleményező bizottságok a hatáskör megjelölésével:**

|  |  |
| --- | --- |
| **Bizottság** | **Hatáskör** |
| Szociális és Humán Bizottság | Szmsz 5. melléklet 1.9. pontja |
|  |  |

**Az ülésre meghívni javasolt szervek, személyek:**

|  |  |  |
| --- | --- | --- |
| Moravszki Zsoltné | a Tiszavasvári Egyesített Óvodai Intézmény vezetője | ekaovoda@t-online.hu |

**Egyéb megjegyzés:**

…………………………………………………………………………………………………………………………………………………………………………………………………………

Tiszavasvári, 2022. február 21.

**Gazdagné dr. Tóth Marianna**

**témafelelős**

**TISZAVASVÁRI VÁROS POLGÁRMESTERÉTŐL**

4440 Tiszavasvári, Városháza tér 4.

Tel.: 42/ 520-500 Fax: 42/ 275-000 Email: [**tvonkph@tiszavasvari.hu**](mailto:tvonkph@tiszavasvari.hu)

**Témafelelős:** Gazdagné dr. Tóth Marianna

**E L Ő T E R J E S Z T É S**

**- a Képviselő-testületnek -**

**A Tiszavasvári Egyesített Óvodai Intézmény 2022/2023-as nevelési évre történő beiratkozás időpontjának meghatározásáról**

**Tisztelt Képviselő-testület!**

A nemzeti köznevelésről szóló 2011. évi CXC tv. (továbbiakban: Nkt.) 83.§ (2) bekezdés b) pontja alapján **a fenntartó dönt az óvodába történő jelentkezés módjáról, továbbá az óvodai általános felvételi időpontról.**

Az Nkt. 8. §(1) bekezdése alapján az óvoda a gyermek hároméves korától a tankötelezettség kezdetéig nevelő intézmény. Az óvoda felveheti azt a gyermeket is, aki a harmadik életévét a felvételétől számított fél éven belül betölti, feltéve, hogy minden a településen lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.

Az Nkt. 8. §(2) bekezdése az alábbiakat tartalmazza: „A gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt. A szülő - tárgyév április 15. napjáig benyújtott - kérelme alapján a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, különös méltánylást érdemlő esetben, újabb kérelem alapján annak az évnek az augusztus 31. napjáig, amelyben a gyermek az ötödik életévét betölti a Kormány rendeletében kijelölt szerv (a továbbiakban: felmentést engedélyező szerv) felmentheti az óvodai foglalkozáson való részvétel alól, ha a gyermek családi körülményei, sajátos helyzete indokolja.”

A Nkt. 49.§ (1) bekezdése alapján az **óvodai felvétel**, átvétel **jelentkezés alapján történik**. **Az óvodába a gyermek** – e törvényben foglalt kivétellel **- harmadik életévének betöltése után vehető fel.** A szülő gyermeke óvodai felvételét, átvételét bármikor kérheti, a gyermekek felvétele folyamatos.

A (3) bekezdés szerint az óvoda köteles felvenni, átvenni azt a gyermeket, aki életvitelszerűen az óvoda körzetében lakik (a továbbiakban: kötelező felvételt biztosító óvoda).

A nevelési-oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet 20.§ (1) bekezdése értelmében:

**Az óvodai beiratkozásra tárgyév április 20-a és május 20-a között kerül sor.** A fenntartó az óvodai beiratkozás idejéről, az óvodai jogviszony létesítésével összefüggő eljárásról a beiratkozás első határnapját megelőzően legalább harminc nappal közleményt vagy hirdetményt tesz közzé a saját honlapján, valamint közlemény vagy hirdetmény közzétételét kezdeményezi a fenntartásában működő óvoda honlapján, ennek hiányában a helyben szokásos módon.

Az EMMI rendelet tételesen meghatározza azt is, hogy mit kell tartalmaznia a közleménynek.

**A fenntartói közlemény, hirdetmény tartalmazza**

*a)* az óvodai felvételről, az óvodai jogviszony létesítéséről,

*b)* az óvodai beiratkozás időpontjának meghatározásáról,

*c)* a gyermek óvodai beíratásához szükséges közokiratokról, dokumentumokról,

*d)* az óvodáztatási kötelezettség nem teljesítése esetén alkalmazható jogkövetkezményekről,

*e)* az integráltan nevelhető sajátos nevelési igényű gyermekek óvodai felvételéről, a nevelésükre az alapító okiratuk szerint jogosult óvodákról és azok elérhetőségéről,

*f)* az alapító okiratuk szerint nemzetiségi nevelést folytató óvodákról és azok elérhetőségéről,

*g)* az óvoda felvételi körzetéről

szóló tájékoztatást,

*h)* az óvodai felvétel tárgyában meghozott döntés közlésének határnapját, amely legkésőbb a beiratkozásra kiírt utolsó határnapot követő 30. nap, valamint

*i)* a jogorvoslati eljárás szabályait.

Fentieknek megfelelően Tiszavasvári Város Önkormányzata által fenntartott Tiszavasvári Egyesített Óvodai Intézmény esetében, a 2022/2023-as nevelési évre az óvodáskorú gyermek beíratásával kapcsolatosan, az intézmény vezetőjével egyeztetve, az alábbi időpontot javaslom:

**2022. április 20-22.-ig tartó időszakban** **10:00 és 16:00 óra között**.

A beiratkozás helye: Tiszavasvári Egyesített Óvodai Intézmény székhelye (4440 Tiszavasvári, Ifjúság u. 8.).

Kérem a Tisztelt Képviselő-testületet, hogy a fentiek értelmében a Tiszavasvári Egyesített Óvodai Intézmény 2022/2023-as nevelési évére történő beiratkozás időpontjáról szóló előterjesztést megtárgyalni és jóváhagyni szíveskedjen.

Tiszavasvári, 2022. február 21.

**Szőke Zoltán**

**polgármester**

**HATÁROZAT-TERVEZET**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETE**

**.../2022. (II.24.) Kt. számú**

**határozata**

**A Tiszavasvári Egyesített Óvodai Intézmény 2022/2023-as nevelési évre történő beiratkozás időpontjának meghatározásáról**

Tiszavasvári Város Önkormányzata Képviselő-testülete a köznevelésről szóló 2011. évi CXC. törvény 83. § (2) bekezdés b) pontja alapján az alábbi határozatot hozta:

**A Képviselő-testület**

1.) a Tiszavasvári Egyesített Óvodai Intézménybe történő beiratkozás időpontját **2022. április 20-22.** közötti időszakra, naponta **10:00 és 16:00 óra között** jelöli ki. A beiratkozás helye: a Tiszavasvári Egyesített Óvodai Intézmény székhelye (4440 Tiszavasvári, Ifjúság u. 8.).

2.) felkéri a polgármestert, hogy a nevelési-oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet 20. § (1a) bekezdésében előírtaknak megfelelve – a határozat 1. számú melléklete szerinti tartalommal – az óvodai beiratkozás idejéről, az óvodai jogviszony létesítésével összefüggő eljárásról szóló közlemény közzétételéről gondoskodjon az önkormányzat honlapján.

**Határidő:** 2022. március 20. **Felelős:** Szőke Zoltán

polgármester

3.) felkéri a polgármestert, hogy a Képviselő-testület döntéséről haladéktalanul értesítse az érintett intézmény vezetőjét.

**Határidő:** azonnal **Felelős**: Szőke Zoltán

polgármester

4.) Felkéri a Tiszavasvári Egyesített Óvodai Intézmény vezetőjét, hogy az óvodai beiratkozás idejéről, az óvodai jogviszony létesítésével összefüggő eljárásról szóló közlemény közzétételéről az óvoda honlapján, ennek hiányában a helyben szokásos módon gondoskodjon.

**Határidő**: azonnal **Felelős**: TEOI intézményvezetője

*…/2022. (II.24.) Kt. sz. határozat melléklete*

**HIRDETMÉNY ÓVODAI JELENTKEZÉSRE**

**A TISZAVASVÁRI EGYESÍTETT ÓVODAI INTÉZMÉNYBE**

**a 2022/2023-as NEVELÉSI ÉVRE**

**ÓVODAI BEIRATÁS**

**IDŐPONTJA:**

**2022. április 20-22. közötti időtartam, naponta 10:00-16:00 óra között**

**HELYSZÍNE:**

**Tiszavasvári Egyesített Óvodai Intézmény**

**Fülemüle Zöld Óvoda**

**(4440 Tiszavasvári, Ifjúság u. 8.)**

**Az óvoda felvételi körzete:** Tiszavasvári Város közigazgatásiterülete.

**A beíratáshoz szükséges dokumentumok:**

**-** a gyermek nevére kiállított személyazonosságot igazoló hatósági igazolványok és lakcímet igazoló hatósági igazolvány,

**-** a szülő (törvényes képviselő) személyazonosságát igazoló hatósági igazolványok és lakcímet igazoló hatósági igazolvány,

- a gyermek esetleges tartós betegségét igazoló dokumentumok,

- a gyermek TAJ kártyája

Az óvoda a sajátos nevelési igényű gyermekek közül - a szakértői bizottság szakértői véleménye alapján - mozgásszervi, érzékszervi, értelmi vagy beszédfogyatékos, több fogyatékosság együttes előfordulása esetén halmozottan fogyatékos, autizmus spektrum zavarral vagy egyéb pszichés fejlődési zavarral (súlyos tanulási, figyelem- vagy magatartásszabályozási zavarral) küzdő gyermekek óvodai ellátását biztosítja.

Az értesítést a felvételi eljárás eredményéről az óvodavezető 2022. május 22-ig írásban megküldi a szülőnek, illetve a törvényes képviselőnek.

A szülő a döntés közlésétől számított tizenöt napon belül jogorvoslati kérelemmel fordulhat Tiszavasvári Város Jegyzőjéhez. A kérelmet írásban, az óvoda vezetőjénél kell benyújtani. A jegyző a másodfokú eljárás során a kérelmet elutasíthatja, a döntést megváltoztathatja, vagy megsemmisítheti, és a nevelési intézményt új döntés meghozatalára utasíthatja.

A szabálysértésekről, a szabálysértési eljárásról és a szabálysértési nyilvántartási rendszerről szóló 2012. évi II. törvény 247. § a) pontja alapján az a szülő vagy törvényes képviselő, aki a szülői felügyelete vagy gyámsága alatt álló gyermeket kellő időben az óvodába nem íratja be, szabálysértést követ el.

A nemzeti köznevelésről szóló 2011. CXC. törvény 8. § alapján:

**8. §** (1)Az óvoda a gyermek hároméves korától a tankötelezettség kezdetéig nevelő intézmény, amely a gyermeket fokozatosan, de különösen az utolsó évében az iskolai nevelés-oktatásra készíti fel. Az óvoda felveheti azt a gyermeket is, aki a harmadik életévét a felvételétől számított fél éven belül betölti, feltéve, hogy minden, a településen, fővárosi kerületben, vagy ha a felvételi körzet több településen található, az érintett településeken lakóhellyel, ennek hiányában tartózkodási hellyel rendelkező hároméves és annál idősebb gyermek óvodai felvételi kérelme teljesíthető.

(2) A gyermek abban az évben, amelynek augusztus 31. napjáig a harmadik életévét betölti, a nevelési év kezdő napjától legalább napi négy órában óvodai foglalkozáson vesz részt. A szülő - tárgyév április 15. napjáig benyújtott - kérelme alapján a gyermek jogos érdekét szem előtt tartva, annak az évnek az augusztus 31. napjáig, amelyben a gyermek a negyedik életévét betölti, különös méltánylást érdemlő esetben, újabb kérelem alapján annak az évnek az augusztus 31. napjáig, amelyben a gyermek az ötödik életévét betölti a Kormány rendeletében kijelölt szerv (a továbbiakban: felmentést engedélyező szerv) felmentheti az óvodai foglalkozáson való részvétel alól, ha a gyermek családi körülményei, sajátos helyzete indokolja. Ha az eljárásban szakértőt kell meghallgatni, csak az óvodavezető vagy a védőnő, továbbá tartós gyógykezelés alatt álló gyermek esetében az Eütv. 89. §-a szerinti általános járóbeteg-szakellátásban, vagy az Eütv. 91. §-a szerinti általános fekvőbeteg-szakellátásban részt vevő szakorvos rendelhető ki. Tartós gyógykezelés alatt álló gyermek esetében a kérelem a tárgyév április 15. napja után is benyújtható. Az eljárás időtartama ötven nap.